תקן היררכית מערכת הקבצים

תקן היררכית מערכת הקבצים (באנגלית: Filesystem Hierarchy Standard ובקיצור FHS) במערכות הפעלה מבוססות לינוקס, מגדיר את מבנה והיררכית התיקיות, ותוכן הקבצים שבהם. התקן הוא ביסוס והרחבה של מערכת הקבצים של מערכת ההפעלה BSD. מערכת הקבצים מתוחזקת על ידי קרן לינוקס וגרסתה הנוכחית היא 2.3, אשר הוכרזה בשנת 2004.

/ - שורש המערכת

תיקיית בסיס עץ התיקיות. מורשה לכתיבה או מחיקה עליו רק על ידי המשתמש root שססמתו היא ססמת המערכת.

root

תיקיית הבית של המשתמש root. ניתנת לצפייה כתיבה ומחיקה רק על ידי המשתמש root שססמתו היא ססמת המערכת.

bin

מכילה קובצי פקודות מסוף בינריים הניתנים להרצה. המדובר בקבצים המיועדים לשימוש כל המשתמשים כגון ls, cp, grep, ps ו־ping, הקיימים במערכת כברירת מחדל אף ללא פעולת התקנה מצד המשתמש. במידה ויש משתמש בודד למערכת (מלבד root, שאינו נחשב) עשויים להתווסף קובצי פקודה נוספים.

sbin

מכילה קובצי פקודות מסוף בינאריים הניתנים להרצה. המדובר בקבצים המיועדים לשימוש על פי רוב על ידי מנהל המערכת לשם תחזוקת המערכת. דוגמות לקבצים אלו הן הפקודות iptables, reboot, fdisk, ifconfig ו־swapon.  אין הכוונה כי התיקייה היא הקובעת את רמת ההרשאה אלא כך מסודרות הפקודות מלכתחילה.

lib

מכילה ספריות בשימוש התוכניות הנמצאות ב־‎/bin וב־‎/sbin.

opt

מכילה יישומים מסַפָּקי תכנה חיצוניים, המותקנים בתיקייה עצמה או בתיקיית משנית שלה.

etc

מכילה קובצי הגדרות הדרושים לתוכניות המערכת. בנוסף מכילה קובצי מעטפת של תסריטים הנוגעים לצורת הפעלת וכיבוי תוכניות במערכת, דוגמת הקובץ fstab, המכיל מידע אודות מערכות קבצים כגון CD-ROM, החסנים ניידים, ונקודות העגינה שלהם.

dev

מכילה קבצים הנוגעים להתקנים ורכיבים המוצמדים למערכת, אם ברמה הפיזית כהתקני USB ואם ברמת התכנה כמסופי tty. הסיבה לשילוב שני סוגי הרכיבים בתיקייה אחת היא, כי במערכות לינוקס גם התקנים פיזיים מטופלים כקבצים ולכן גם כונן פיזי יטופל כקובץ.

proc

תיקייה זו הנה מערכת קבצים המכילה מידע אודות תהליכים הרצים בליבת המערכת. המערכת מורכבת מתיקיות אשר שם כל אחת ואחת הוא "מזהה תהליך" וכל אחת מהן מכילה את המידע המסוים אודות התהליך. בנוסף מכילה מערכת הקבצים קובצי מידע נוספים אודות משאבי המערכת כגון uptime. ניתן בצפייה בתיקיה זו ללמוד על המערכת הרצה.

var

מכילה קבצים המשתנים תוך כדי פעולת המערכת.  אין מדובר בהכרח בקובצי משתנים במובן התכנותי, אלא בקבצים שונים המשתנים בעת פעילות המערכת. דוגמות לקבצים בתיקייה זו הם קובצי יומן של המערכת (log), קבצים משתנים השייכים לתוכניות (lib), קובץ תור הדפסה (spool), קובצי נעילת קבצים (lock), קובצי דוא"ל (mail) וקבצים זמניים הנותרים לאחר אתחול (tmp).

boot

מכילה קבצים הקשורים למנהל האתחול. כולל את קובצי GRUB, ו־vmlinux.

srv

מכילה מידע השייך לשירותים מסוימים על פי השירות.

tmp

תיקייה זו מכילה קבצים זמניים הנוצרים על ידי המערכת והמשתמש. כל אלו נמחקים בזמן אתחול, בניגוד  ל־‎/var/tmp, בה הם נשארים לאחר אתחול.

home

תיקייה זו מכילה את קובצי המשתמש הפרטיים הנוצרים על ידו. כוללת את כל התיקיות הנמצאות בשימוש רגיל כגון "שולחן עבודה" “מסמכים" “הורדות" וכדומה. קובצי משתמש מסוים מכונסים בתיקיית בת ב־‎/home הנושאת את שמו. במידה ויש מספר משתמשים כל אחד יקבל תיקייה פרטית בעלות הרשאות ייחודיות אליו.

mnt

תיקייה המיועדת לעגינה זמנית של מערכות קבצים המיועדת לשימוש המנהל.

media

מיועדת לעגינת מדיה נתיקה, כגון נגני מדיה, כונני CD-ROM, החסנים ניידים, כוננים קשיחים חיצוניים, ומערכות קבצים נוספות.

lost+found

בתיקיה זו מאוחסן מידע שקיים על המערכת בעת קריסתה, או במצב של אי ניתוק התקנים לפני כיבוי מערכת.